Laat sy Liefde jou Lei: Om sy woorde in te drink - www.bybelkennis.co.za
Om sy woorde in te drink – Milanie Vosloo
Stuur u lig en u waarheid; laat dit my lei. Psalm 43:3a
Hoe meer 'n mens die Woord van God lees, sy waarhede in jou lewe toepas en die wonders van sy Skrif jou eie maak, hoe meer wil mens nóg oor God weet. Hoe nader ons aan sy heerlikheid kom, hoe lekkerder en heilsamer word dit.
Daarom is dit so belangrik dat ons, wanneer ons sy Skrif en die menslike interpretasies daarvan lees, werklik die boodskap aan onsself sal toe-eien. Pas gerus elke keer wanneer jy die Woord lees, die volgende riglyne toe:
Vra: Wat sê God vir mý hier? Wat vra God regtig vir my?
Besluit dan in jou hart: Ek wíl Hom gehoorsaam. Ek wil doen wat Hy vra juis omdat ek as Christen so behoort te lewe.
Bid daarna dat God jou sal help om sy opdragte en riglyne te volg. Vra as't ware: "Here, maak my hele menswees bruikbaar in u diens."
Eien dan die Skrifwaarhede vir jouself toe: Sê en glo dat jy, deur die krag van sy Gees, reeds 'n oorwinnaar is en reeds leef soos Hy jou vra. Eien ook God se beloftes van trou, hoop en troos vir jouself toe in dié wete dat Hy getrou is aan sy woord.
God praat in hierdie moderne eeu steeds met sy kinders deur sy onveranderlike waarhede. Drink dit elke dag in, maak dit jou eie en gaan leef dan in sy wonderlike lig. Meer as dit: wees jý die lig.